钦定古今图书集成/明伦汇编/氏族典/第130卷 > 《青阳陈氏族谱序》焦竑
## 钦定古今图书集成/明伦汇编/氏族典/第130卷 > 《青阳陈氏族谱序》焦竑

嘉靖戊午，余始识青阳陈水部于场屋，去之四十馀
年。其从孙明鳌与余儿周同举于乡，为人温而恪，蔚
而有文。余知陈氏之兴，盖未艾也。一日，出其家谱以
示余曰：“此余世父一德、一宾所修葺，而族祖邦任及
诸宗人之志也。”先生其一言序之。余考古昔《谱》领于
官，其法最严。隋唐而后，谱局始废，世家寖迷其本，始
多而亡统，远而离宗，棼棼然不可胜原矣。《官礼》之陈，
本出汪氏。自宋将仕公赘婿于陈，子孙袭其姓而不
能自还，然类能以儒自振。观谱所载，或总益州，或按
十道使，或拜御史大夫，不独近世之“水部公”也。家乘
私史，虽自相创述，论著者据其所闻，不能广览旁搜，
以会通其故。驳不伦，亦无足怪。今陈氏之《谱》，自志
达公而下，字名、官位、寿年、坟墓以及缙绅之诗文，朝
廷之诰敕，粲然如目见而耳受，可谓备已。汪出鲁成
公次子，世言汪者，必本周公，而陈则虞舜之世，胡公
满之裔也。虽皆神明之胄，而改徙变置，不无居同而
殽人冒而夺之失，识者尝寘疑于其间。以余观之《载
籍》，其为陈者盖有四焉：大舜之后以国为氏者，一也；
白氏自隋初改为陈，此万年之陈，二也；鲁相无后，后
以外孙刘矫，此广陵之陈，三也；侯莫陈之后亦以陈
为氏，四也。郑、夹漈氏族之学最为精审，所胪列殆非
一端，而于官礼之陈奚疑？况君子微独辨姓之亟，而
禔身睦族之为难？陈氏官修职，士修学，民修业，而定
为家规，又扶善诎邪，凛然以礼义相联序。同堂而处，
比肩接膝，坐行拜起，忠孝友爱之意，可触目而兴也。
此其于敦叙之大本业无愧矣。异日明鳌登朝，疏请
于上，以还将仕公之旧，而竟水部之志未晚也。《语》曰：
“公侯之后，必复其始。”余辄书以俟之

《汉张衡司空陈公诔》：“敬仲初育，发繇卜筮。凤飞观国，
流光末裔。”

《陈江总皇太子太学讲碑》“我大陈之御，天下，若水涣
其长澜，瑶星躔其永历。重华诞启，兴于大鹿之野；敬
仲继业，盛矣鸣凤之占。”

唐李商隐诗：“耿董官勋大，荀陈地望清。”

宋苏轼《朱陈嫁娶图》诗：“闻道一村唯两姓，不将门户
卖崔卢。”

《汉书陈遵传》：遵字孟公，杜陵人。时列侯有与遵同姓
字者，每至人门曰“陈孟公，坐中莫不震动，既至而非，
因号其人曰陈惊坐云。”

《王莽传》：“始建国元年，莽曰：予前在摄时，建郊宫，定祧
庙，立社稷，神祗报况，或光自上，复于下流为乌，或黄
气熏烝，昭燿章明，以著黄虞之烈焉。自黄帝至于济
南伯王，而祖世氏姓有五矣。黄帝二十五子，分赐厥
姓十有二氏。虞帝之先，受姓曰姚，其在陶唐曰妫，在
周曰陈，在齐曰田，在济南曰王。予伏念皇初祖考黄”
帝、皇始祖考虞帝，以宗祀于明堂，宜序于祖宗之亲
庙。其立祖庙五，亲庙四，后夫人皆配食郊祀。黄帝以
配天，黄后以配地。以新都侯东第为大禖，岁时以祀。
家之所尚，种祀天下。姚、妫、陈、田、王氏凡五姓者，皆黄、
虞苗裔，予之同族也。《书》不云乎：“惇序九族”，其令天下
上此五姓名籍于秩宗，皆以为宗室。“世世复，无有所
与。其元城王氏勿令相嫁娶，以别族理亲焉。”

《后汉书雷义传》：“义举茂才，让于陈重，刺史不听，义遂
佯狂，被发走，不应命。乡里为之语曰：‘胶漆自谓坚，不
如雷与陈’。”

《世说》：正始中，人士比论，以五荀方五陈，荀淑方陈寔，
荀靖方陈谌，荀爽方陈纪，荀彧方陈群，荀𫖮方陈泰。
《宋史陈师锡传》：“师锡始与陈瓘同论京卞，时号二陈。”
《将乐县志》：“陈真拜饶州通判，改安庆，秩满赴京，会成
祖梦二朱衣侍墀下，自云太守一真一假。次日同他
郡通判陈假引奏，适与梦符俱陞知府。”

《明外史陈济传》：“陈继，吴人。父汝言，坐法死。继甫生十
月，遗书数万卷。母吴，躬织以资诵读。比长，贯穿经学，
人呼为陈五经。”

《李时勉传》：时勉与陈敬宗同在翰林，袁忠彻尝相之，
曳二人并列曰：“二公他日功名相埒。”敬宗仪观魁梧，
时勉貌稍寝。后二人各为南北祭酒，敬宗方严肃，下
时勉平恕得士，世称贤祭酒者，曰“南陈北李。”

《陈宁传》：“宁有才气，而性特严刻，尝令左右烧铁烙人
肌肤，吏民苦之，号为陈烙铁。”

《艾南英传》：万历末，场屋文腐烂，南英深疾之，与同郡
章世纯、罗万藻、陈际泰以兴起斯文为任。乃刻四人
所作，行之世。世人翕然归之，称为“章、罗、陈艾。”

《江宁府志》：“陈钦知广平，周达民隐，临事果决，百废具
修。时巡九县，问民疾苦，郡人号为陈母